次韻趙主簿雪詩十韻二首  其一
作者：項安世
朝代：宋

paragraphs: 墮地白初形，當空黑如影。
喧豗復排拶，混沌方溟涬。
惟餘塔可辨，始信江南迥。
浩蕩海揚塵，糢糊山覆頂。
梅肥頼香異，竹折傷秀挺。
瞻烏已無色，認鶴猶有脛。
簇簇歌處樓，栖栖畫中艇。
端門想班賀，沙路爭駿騁。
賦客夢游梁，逐臣悲去郢。
沾鬢不能嫌，霜毛已垂領。